Nam quis te, inepte Bubo, tam stolidus furor
Adegit importunum inire praelium,
Isto indecenti rostro, et alis luridis?
Quid bellicosae volucris, insulse, asperos
Lacessis ungues? desine, miser, dum licet;
Ne dormientis excites somnum tuo
Cum maximo, ut par est, malo, ac clade ultima.
Sed pervenire vis in ora vulgi; et hac
Via cupis, sceleste, fieri notior?
Non assequere; nec profecto tam bono
Fruere fato. An hoc pudendo sanguine
Se tingat Aquila, fulminum et caeli immemor?
Ponenda honestae mortis haec spes est tibi.